*Lophius piscatorius* 

**Breiflabb** (*Lophius piscatorius*) er en rovfisk i breiflabbfamilien. Den kalles også «sjødjevel» og «havtaske».

Beskrivelse
-----------

Breiflabben kan bli opptil 200 cm lang og veie mer enn 98 kg, men er vanligvis betydelig mindre. Hunnfisken blir mye større enn hannfisken (kjønnsdimorfisme). Verdensrekorden var på 99,4 kg, tatt på garn av Kåre Haugland og John Arne Mostraum på Hjelmås i Hordaland i februar 2010, frem til 7. januar 2012 da Frank-Rune Kopperud fikk en på 115 kg i garnet i Høylandssundet i Kvinnherad. Det er fanget flere eksemplarer på over 70 kg.

Breiflabben er som oftest brun, lysebrun eller grå i fargen med mørkere flekker eller områder. Buken er helt hvit. Kroppen er flattrykt med et veldig bredt hode som utgjør nesten halve lengden av fisken. Det kan se ut som om den bare består av hode og hale. Under haken har breiflabben en rekke hudfliker. Den fremste finnestrålen i første ryggfinne er omdannet til et «fiskeredskap» som den bruker for å lokke til seg andre fisker. Brystfinnene er runde og meget store. Breiflabben er en mester i kamuflasje og går omtrent i ett med bunnen.

Atferd
------

Breiflabben blir ofte observert halvveis nedgravet i sand og er lett å overse på grunn av sin gode kamuflasje. Den er en typisk bunnfisk og lever fra fjæra og ned mot 2000 m. Den trives best på bløtbunn, men det er ikke uvanlig å finne den på hardbunn.

Breiflabben ligger helt urørlig på bunnen og lokker til seg nysgjerrige byttedyr med «fiskeredskapen» sin. Når byttet er nære nok sluker den det. Andre fisker er den vanligste føden, men breiflabben kan også ta dykkende fugler.

Under gytingen på våren trekker breiflabben ned på store dyp. Når eggene er nyklekte henger de sammen i lange geleaktige bånd på opptil 10 m som flyter opp mot overflaten. Yngelen lever pelagisk frem til den er omtrent 6 cm, da søker den mot bunnen.

Utbredelse
----------

Breiflabb er vanlig øst i Atlanterhavet fra Vest-Afrika og nordover til Barentshavet, i Middelhavet og Svartehavet. Finnes også vest i Atlanteren langs kysten av Nord-Amerika. I Norge er den vanlig langs hele kysten.

Økonomisk betydning
-------------------

Breiflabb ble i tidligere tider regnet som en ufisk som man kastet på havet igjen. Nå blir den regnet som en meget god matfisk og det foregår et kommersielt fiske etter den. I Norge foregår dette som et direkte garnfiske på kysten av Møre og Romsdal,Sogn og Fjordane og Nordland

Insulin ble første gang isolert fra bukspyttkjertelen til breiflabb.

Referanser
----------

1. 1 2  «Artsdatabankens artsopplysninger». Artsdatabanken. 3. august 2020. Besøkt 3. august 2020.
2. ↑  Fanget verdens største breiflabb - VG-Nett
3. ↑  Dette er verdensrekord - Bergens Tidende
4. ↑  Rekord-gapet - Nettavisen[*død lenke*]
5. ↑  Breiflabben - sjødjevelen Arkivert 30. oktober 2015 hos Wayback Machine. Foreningen Norges døvblindes hjemmeside

Litteratur
----------

* Pethon, Per (2005). *Aschehougs store fiskebok* (5 utg.). Oslo. ISBN 82-03-23247-7.
* Nelson, Joseph S. (2006). *Fishes of the World* (4 utg.). Edmonton. ISBN 0-471-25031-7.

* Torsvik, Mortensen, Nedreaas (red.) Fiskeribiologi ISBN 82-529-1720-8

Eksterne lenker
---------------

* (en) *breiflabb* – oversikt og omtale av artene i WORMS-databasen Rediger på Wikidata

* (en) *breiflabb* i Encyclopedia of Life Rediger på Wikidata

* (en) *breiflabb* i Global Biodiversity Information Facility Rediger på Wikidata

* (no) *breiflabb* hos Artsdatabanken Rediger på Wikidata

* (sv) *breiflabb* hos Dyntaxa Rediger på Wikidata

* (en) *breiflabb* hos FishBase Rediger på Wikidata

* (en) *breiflabb* hos Fossilworks Rediger på Wikidata

* (en) *breiflabb* hos ITIS Rediger på Wikidata

* (en) *breiflabb* hos NCBI Rediger på Wikidata

* (en) *Kategori:Lophius piscatorius* – bilder, video eller lyd på Wikimedia Commons Rediger på Wikidata

* (en) *Lophius piscatorius* – galleri av bilder, video eller lyd på Wikimedia Commons Rediger på Wikidata
* (en) *Lophius piscatorius* Linnaeus, 1758 Angler - FishBase

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** GND **·** LCCN
 |